રાજસ્થાનમાં કોંગ્રેસના મુસ્લિમ મંત્રીએ શિવ પૂજા કરી
નવગુજરાત સમય | Publish Date: Jan 2 2019 4:33PM
એજન્સી, જેસલમેર
રાજસ્થાનમાં ગેહલોતની સરકારના મંત્રી સાલેહ મોહમ્મદે જેસલમેર જિલ્લાના પોખરણમાં સ્થિત એક શિવ મંદિરમાં રુદ્રાભિષેક કર્યો હતો. પોખરણ બેઠકથી ધારાસભ્ય અને મુસ્લિમ ધર્મગુરુ ગાઝી ફકીરના પુત્ર મોહમ્મદ મંત્રી પદના શપથ લીધા બાદ પ્રથમ વાર રવિવારે પોતાના વિધાનસભા ક્ષેત્રમાં પહોંચ્યા હતા. સાલેહ મોહમ્મદે મંદિરમાં પૂજા કરી બધાને સ્તબ્ધ કરી દીધા હતા.
શિવ મંદિરના પૂજારી મધુ ચંગાનીએ આ રિપોર્ટની પુષ્ટિ કરી છે. ચંગાનીએ મીડિયા સાથે વાતચીત કરતા જણાવ્યું હતું કે, આ પ્રથમ વખત નથી કે સાલેહ મોહમ્મદ અહિંયા આવ્યા હોય તેઓ ચૂંટણી પહેલા પણ અહિંયા આવી ચૂક્યા છે. પુજારીએ જણાવ્યું હતું કે, મોહમ્મદનો આ મંદિરની સાથે ખાસ સંબંધ છે. તેમણે હિન્દુ રીતિ રિવાજો સાથે પૂજા કરી હતી. પૂજા અડધો કલાક ચાલી હતી. તેમણે ભગવાન શિવ પર દૂધ, મધ વગેરે સામગ્રી પણ અર્પિત કરી હતી.
રાજ્યના લઘુમતિ મંત્રી સાલેહ મોહમ્મદે જણાવ્યું હતું કે, પશ્ચિમી રાજસ્થાન સાંપ્રદાયિક સદ્ભાવનું સર્વશ્રેષ્ઠ ઉદાહરણ છે. બાબા રામદેવજીમાં હિન્દુ અને મુસ્લિમ બન્ને સમુદાયના લોકોને અતૂટ શ્રદ્ધા છે. મંદિરમાં પૂજા કરવા અંગે જણાવ્યું હતું કે, હું ત્યાં મારી વ્યકિતગત આસ્થાને કારણે જાઉં છું.